
Cylch 2 Astudiaethau Craidd:
Y Dysgwr: pwy ydw i’n ei addysgu?

Dewiswch ymyrraeth sydd yn cefnogi dysgu a datblygiad disgybl/grŵp o ddisgyblion.  Adfyfyriwch yn feirniadol ar ei botensial i sicrhau cynnydd disgyblion a’r heriau posib all ymddangos.

Cyflwyniad

Pwrpas yr aseiniad hwn yw ystyried y wybodaeth a dealltwriaeth wrth ddarparu ymyrraeth i gefnogi dysgu a datblygiad disgybl â dyspracsia, y term cyfredol yw Anhwylder Cydsymud Datblygiadol (ACD). Bwriadaf egluro pwysigrwydd ymgorffori ymyrraeth a sut y bydd yn gweithredu i'r effaith fwyaf bosibl er mwyn targedu'r prif feysydd i wella cynnydd disgybl ag anghenion ychwanegol.

Trwy gydol yr aseiniad hwn, rwy'n defnyddio 'Dewi' fel enw ffug i guddio'r hunaniaeth wrth gyfeirio at blentyn â ACD. Disgrifia (Wilson, 2013, tud.5) ACD fel cyflwr sy'n effeithio ar gydlynu corfforol sy'n achosi i Dewi berfformio'n llai na'r disgwyl mewn gweithgareddau dyddiol ar gyfer ei oedran. Effeithir ar ei ddatblygiad echddygol manwl a bras sy’n cynnwys cael anawsterau wrth chwarae gyda theganau, cwblhau jig-so, ac mae'n ymddangos ei fod yn symud yn lletchwith ar adegau. Dengys lefelau uwch o drallod emosiynol o'i gymharu â'i gyfoedion ac mae'n aml yn bryderus wrth gymdeithasu ag eraill. Er hyn, anela Dewi at gyflawni'r canlyniadau gorau yn yr ysgol ac mae ganddo rieni cefnogol sy'n awyddus i roi cynnig ar unrhyw beth a fydd yn helpu ei ddatblygiad i gyrraedd ei dargedau. 
Yn ôl data Llywodraeth Cymru (2020) mae Dewi ymhlith y 938 o ddisgyblion yng Nghymru sy’n dioddef o ACD ac mae'n anhwylder eithaf prin o'i gymharu â'r anghenion addysgol arbennig eraill. Yr angen addysgol arbennig mwyaf cyffredin yng Nghymru yw anawsterau ymddygiadol, emosiynol a chymdeithasol sy'n effeithio ar 24,920 o blant. Er bod nifer y plant sy'n dioddef anghenion arbennig ledled Cymru wedi gostwng ers blwyddyn ddiwethaf, mae yna nifer uchel o 130,436 o ddisgyblion o hyd yn dioddef ac angen cefnogaeth ychwanegol.

Yr ymyrraeth rydw i wedi'i dewis i gefnogi Dewi yn ei ddatblygiad sgiliau echddygol a'i dwf emosiynol yw ioga. Canolbwyntia’r ymyrraeth ar y brwydrau corfforol ac emosiynol yn nhrefn ddyddiol Dewi. Disgrifir ioga fel cyfres integredig o ystumiau cytbwys i gynyddu ymwybyddiaeth y corff, cryfder a hyblygrwydd a thrwy gyfuno ag ymarferion anadlu arbenigol a thechnegau ymlacio gall wella crynodiad a lleihau gorfywiogrwydd, yn ôl Kurtz (2008, tud. 67.  Awgryma damcaniaeth Piaget yn Ghazi et al. (2014), mae lefel datblygiad Dewi yn symud i'r cam gweithredol lle mae plant yn dechrau meddwl yn rhesymegol am ddigwyddiadau ac mae eu meddylau yn dod yn fwy trefnus. Ar gyfer ei oedran, dylai Dewi allu deall y rhesymeg y tu ôl i'r ymyrraeth ioga a deall sut y bydd yn ei helpu. 



Dysgu a Datblygiad
Mae datblygiad plentyn yn digwydd amlaf mewn camau anrhagweladwy ac mae pob plentyn yn datblygu mewn ffordd unigryw. Dywed Bradway a Hill (2003) bod plant yn dysgu trwy wahanol arddulliau dysgu megis arsylwi, gwrando, archwilio, arbrofi a holi cwestiynau. At hyn, noda Young (2014) mai'r amgylchedd o'u cwmpas a'u cefnogaeth gan gyfoedion, addysgwyr a rhieni yn adeiladu dysgwr mwy annibynnol wrth gadw eu diddordeb, eu cymell a chymryd rhan mewn dysgu. 
Diffinnir ACD fel anhwylder sy'n effeithio ar gydlynu sgiliau echddygol a allai effeithio ar gyfranogiad a gweithrediad sgiliau bywyd bob dydd mewn addysg a gwaith, yn ôl Portwood (2018). Ychwanega Gaymard et al. (2017) mae plant sy'n dioddef o ACD hefyd yn aml yn arddangos anawsterau ar wahân i ddatblygiad corfforol, megis sgiliau cynllunio, trefnu, rheoli amser a galluoedd gwybyddiaeth iaith a chymdeithasol. 
Yn ôl (Palaiologou, 2009) mae datblygiad echddygol mewn plant wedi'i rannu rhwng datblygiad 'bras' a 'manwl'. Mae datblygiad echddygol bras yn cyfeirio at yr holl symudiadau gofodol y mae plant yn eu defnyddio i symud o amgylch eu hamgylchedd fel cropian, eistedd, cerdded ac yn y pen draw rhedeg, neidio a dringo. Mae datblygiad echddygol manwl yn ymwneud â'r holl symudiadau llai a chymhleth, megis gafael, adeiladu gyda chiwbiau, darlunio ac ysgrifennu. Gan gyfeirio at sgiliau echddygol bras Dewi, mae'n dangos lletchwithdod pan redeg a cherdded ac yn methu dal na bownsio pêl. O ran ei sgiliau echddygol manwl mae'n gallu dal beiro a thynnu llun ond yn rhoi gormod o bwysau sy'n ymddangos yn ei lawysgrifen anniben. Hefyd, mae'n dangos anhawster wrth chwarae gyda'r plant eraill fel cwblhau jig-so. Awgryma Smith (2003, tud.17) y dylai Dewi, erbyn 6 oed, allu “bownsio pêl a'i dal, neidio ymlaen 10 gwaith heb syrthio a rhedeg o amgylch gwrthrychau a chorneli heb gwympo neu daro i mewn iddynt.” Serch hynny, nid yw Dewi yn gweithredu'r rhain yn hyderus fel plentyn 7 oed. Yn ychwanegol, dylai Dewi allu tynnu llun y gellir ei adnabod gan gynnwys person â phen a thair nodwedd glir fel breichiau a choesau, yn ôl Smith (2003, tud. 13). Wrth ystyried yr argymhellion hyn, mae Dewi ar y trywydd cywir fel y gwelir yn ei hunanbortread (gweler atodiad 1), gall dynnu portread ohono'i hun gyda strwythurau adnabyddadwy gan gynnwys wyneb, llygaid, ceg a chlustiau. Fodd bynnag, gellir gwella ei reolaeth dros ddal beiro neu bensil er mwyn tynnu llinellau syth. 
Yn ogystal â’r anawsterau corfforol, pwysleisia Jones (2005) gall ystod o rwystrau sy'n cyd-ddigwydd hefyd gael effeithiau negyddol ar fywyd bob dydd ac mae'r rhain yn cynnwys digwyddiadau cymdeithasol ac emosiynol. Mae'r materion hyn yn codi ym mywyd Dewi, mae'n ei chael hi'n anodd gwneud ffrindiau ac yn osgoi cymryd rhan mewn gweithgareddau grŵp ar y maes chwarae o ganlyniad i’w anawsterau gyda rhedeg a dal pêl. Dadleua Blatchford et al. (2015) fod cysylltiadau cyfoedion yn effeithio ar brofiadau ystafell ddosbarth ac mae dysgu mewn amgylchiadau cyfoedion trwy waith grŵp cydweithredol yn ffactor pwysig a all arwain at ganlyniadau llwyddiannus. Cytuna Slee a Skrzypiec (2016, tud. 76) bod perthnasoedd â chyfoedion a ffrindiau yn gallu rhoi cyfleoedd i Dewi “ddysgu am gydweithrediad, tegwch, rhannu a datblygu sgiliau datrys gwrthdaro sy'n ymgorffori mewn cymdeithasu.” Wedi dweud hyn, nid oes gan Dewi’r nodweddion sy’n datblygu trwy gymdeithasu gan fod ei hunan-barch a'i hyder yn effeithio ar ei gyfranogiad i ryngweithio gyda’i gyfoedion. Canfu astudiaeth Schoemaker a Kalverboer (1994) fod plant â phroblemau symudedd yn barnu eu bod yn llai cymwys yn gymdeithasol ac yn fwy mewnblyg a phryderus o gymharu â'u cyfoedion. Gan ystyried mai ffurfio perthnasoedd a chymdeithasu yn agweddau allweddol ar ddatblygiad a dysgu mae Dewi yn dangos anhawster yn y rhain ac nid yw'n gallu cwblhau tasgau dyddiol yn llwyddiannus heb fod yn bryderus a dan straen. Er bod “pob plentyn yn datblygu ar gyfradd wahanol” yn ôl Lively (2002, tud. 81), mae'n amlwg wrth gymharu â’r disgyblion eraill yn y dosbarth, nad yw Dewi yn cyrraedd ei botensial llawn ac yn cael ei ddal yn ôl gan ei frwydrau o ACD.

Ymyrraeth
Disgrifir ioga yn therapi symud sy'n adeiladu cryfder, hyblygrwydd a chydbwysedd ynghyd â chanolbwyntio'r meddwl. Noda Goldberg (2013) bod lles meddyliol a chorfforol yn cael ei feithrin yn ofalus a'i gyflawni trwy sylwi a rheoli'r anadl; symud a gorffwys y corff. Dewiswyd yr ymyrraeth ioga i dargedu'r anawsterau corfforol ac emosiynol sy'n effeithio bywyd Dewi. Y nod yw canolbwyntio ar ei sgiliau echddygol manwl a bras ynghyd â'i ddatblygiad emosiynol er mwyn atgyfnerthu ymwybyddiaeth ofalgar, gwella cydsymud a hyrwyddo cydbwysedd wrth herio’r cyhyrau sydd ddim yn cael eu defnyddio trwy'r amser. Cyfeiria adroddiad Llywodraeth Cymru (2020) bod y Maes Dysgu a Phrofiad Iechyd a Lles yn anelu at ddarparu strwythur holistaidd ar gyfer deall iechyd a lles er mwyn cefnogi dysgwyr i werthfawrogi sut mae gwahanol gydrannau iechyd a lles yn rhyng-gysylltiedig. Mae ymarferion ioga yn cynnwys y math hwn o wybodaeth ac ymagwedd sy'n bwysig i Dewi ddeall y cysyniad o sut y gall ei helpu i ddiwallu ei anghenion.

Wrth ganolbwyntio ar anawsterau corfforol Dewi, y prif nodweddion i weithio ar yw ei gwympo neu faglu wrth gerdded a rhedeg a'i sgiliau cydgysylltiad llaw-llygad ar gyfer bownsio a dal pêl. Dynoda Addy a Dixon (2013) bod plant ag ACD yn rhedeg yn lletchwith â'u coesau wedi'u lledaenu allan a gall hyn barhau dros 7 oed. Honna Ruiz (2000) mai ioga yw’r ganmoliaeth berffaith i gryfhau cyhyrau trwy ddefnyddio’r cymalau i ymlacio a thynhau ardaloedd penodol. Yn achos Dewi, byddai'n ddefnyddiol i wneud ymarferion sy’n targedu ei gluniau, ei ben-gliniau, ei lloi a'i fferau. Awgryma Wylde (2017, tud. 149) techneg sy'n cynnwys eistedd gyda'i thraed yn cyffwrdd, dal ei fferau a gorffwyso'r breichiau ar y coesau ac yna dal y safle am funud wedyn gorffwys ac ailadrodd. O ran cydgysylltiad llygad-llaw Dewi, canfu astudiaeth Borman (2016) bod ymarfer 6 wythnos o ioga wedi gwella cydsymudiad llygad-llaw yn sylweddol i’r cyfranogwyr. Yn yr astudiaeth gwelwyd bod cydgysylltiad wedi gwella 12% ar ôl 6 wythnos o arferion am awr bob dydd. Gan ystyried nad yw Dewi yn datblygu mor gyflym ag eraill a bydd yr amser i gyrraedd y nod yn wahanol, bydd yr ymarferion hyn yn profi gwelliant yn ei sgiliau pêl yn ei gyflymder ei hun. 
Er mai prif ffocws yr ymyrraeth yw canolbwyntio ar wella datblygiad corfforol Dewi, disgrifia Bennett (2011, tud. 15) ioga fel methodoleg ar gyfer helpu i gyrchu, trawsnewid a gwella emosiynau. Mae'r agweddau hyn yn arwain at hyder cynyddol a rheoli straen a fydd yn helpu datblygu lles emosiynol Dewi. Y prif darged yw goresgyn amharodrwydd Dewi i fentro cymryd rhan mewn sgwrs a gwaith grŵp gyda'i gyfoedion. Trwy ddefnyddio ymarferion ioga i leddfu straen, bydd Dewi yn gallu goresgyn ofnau a gall atgyfnerthu ei hunanhyder i gymryd rhan mewn gweithgareddau cymdeithasol. Dangosa Ysgol Gymraeg Brynsierfel esiampl dda yn adroddiad Estyn (2018) gan ddefnyddio sesiynau ioga trwy gydol yr ysgol i helpu disgyblion ymlacio, tawelu a chymdeithasu. Profa'r defnydd o ioga safon uwch o les ac ymddygiad trwy'r ysgol ac mae wedi cael effaith gwerthfawr gan ysbrydoli disgyblion i fod yn unigolion iach a hyderus. Cysyllta hyn â un o bedwar dibenion Donaldson (2015 tud. 30) sef bod plant yn tyfu i fod yn unigolion iach, hyderus sy'n barod i fyw bywydau boddhaus fel aelodau gwerthfawr o gymdeithas. Trwy ymgorffori sesiynau ioga yn nhrefn arferol Dewi, bydd yn ei helpu i ganolbwyntio ar ei hunanymwybyddiaeth a magu hunanhyder i wynebu sefyllfaoedd anodd fel gweithio gydag eraill. Cyfeiria Gillen (2008) at ymarfer defnyddiol ar gyfer datblygiad cymdeithasol ac emosiynol sy’n cynnwys gweithgareddau i drafod teimladau, tosturi, sensitifrwydd ac mae'n helpu disgyblion i ddysgu am waith tîm a chyfathrebu. Wrth gymryd rhan yn yr ymarferion hyn, bydd Dewi yn agored i amgylchedd hyderus a chynhwysol gyda'i gyfoedion a fydd yn ei annog i ddewis rhyngweithio yn annibynnol.

Dywed Fahey a Yang (2020, tud. 4) bod ioga yn unigryw ar gyfer pobl ag anawsterau corfforol oherwydd gellir addasu pob ystum i ddiwallu anghenion yr unigolyn. Gellir perfformio ymarferion ioga ar bob lefel gallu a byddai Dewi yn elwa o ymarfer ystumiau i helpu i gryfhau ei gymalau a chyhyrau yn ei goesau er mwyn datblygu ei sgiliau echddygol bras. Mae ioga yn broses rymusol trwy ddiwallu anghenion Dewi ar ei lefel bresennol a'i helpu i symud ymlaen tuag at ei nodau cyraeddadwy sef i gerdded a rhedeg yn llwyddiannus heb syrthio a bownsio a dal pêl. At hyn, amcan arall yw cynnwys ei hun yn hyderus mewn sefyllfaoedd a thasgau grŵp.

Mae'r cwmni The Yoga Factory (2020) yn hyfforddi athrawon i gyflwyno rhaglen ‘Ioga i Ysgolion' mewn ysgolion a'r gymuned. Mae'r cwrs yn cynnig rhaglen ymarfer corff arloesol sy'n cyfuno agweddau ymarferol ioga â ffeithiau iechyd perthnasol am y corff. Dyluniwyd y rhaglen i'w defnyddio mewn ysgolion ac fe'i cyflwynir gan ddefnyddio adnoddau sain gyda phecyn addysgu a chwrs hyfforddi undydd cynhwysfawr i athrawon. Prif fanteision y rhaglen hon yw’r datblygiad o gydbwysedd a chydlynu, ymwybyddiaeth y corff a gwell canolbwyntio a hyder sydd i gyd yn nodweddion i'w targedu yn anawsterau Dewi. Cyn cynllunio i roi'r rhaglen ar waith yn yr ysgol, rhaid cynghori rhieni Dewi gan fod eu rôl yn ei addysg a'i ddatblygiad yn allweddol. Pwysleisia Hornby (2011) pwysigrwydd cyfranogiad rhieni oherwydd ei fod yn cyfri tuag at gyflawniad disgyblion ac yn arwain at welliannau yn eu hagwedd tuag at bynciau. Ar yr amod bod rhieni Dewi yn cytuno, byddai'r rhaglen hon yn cael ei hymgorffori tair gwaith yr wythnos yn nhrefn arferol Dewi a bydd yn cael ei chynnal bob bore cyn i'r gwersi ddechrau. Byddai athro a chynorthwyydd dosbarth Dewi wedi cael yr hyfforddiant penodol ar gyfer y rhaglen hon i gynnal y sesiynau a bydd yn dechrau gyda hyfforddiant un i un er mwyn adeiladu cynefindra a hyder Dewi. Ar ôl i Dewi fod yn gyfarwydd â'r hyfforddiant ioga, bydd disgyblion eraill yn ymuno ag ef ac yn ymarfer i adeiladu ymddiriedaeth a pherthnasoedd i annog yr ymgysylltiad cymdeithasol. Yn ôl Bersma a Visscher (2003) ffordd o weithredu’r rhain yw trwy gemau ioga megis gwaith pâr sef sefyll wyneb yn wyneb, yna cyffwrdd dwylo a'u dal mewn safle sefyll. Er mwyn ei gwneud yn fwy cymhleth gall y ddau ddisgybl blygu eu pengliniau a'u sythu. Mae hyn yn cynnwys sgiliau cydgysylltu a gweithio gydag eraill, agweddau ar welliannau Dewi.

Mae dilyniant dysgwyr yn hollbwysig i Gwricwlwm Cymru (2010) ac mae'n cefnogi addysgu a dysgu ac asesu. O ganlyniad, caiff y dystiolaeth o asesu helpu ysgolion i daflunio perfformiad i ddysgwyr symud ymlaen. Mae'r rhagolygon hyn ar lefel disgyblion yn darparu offeryn defnyddiol wrth osod targedau ar gyfer dysgwyr unigol ac ar lefel system gyfan. Mae'r egwyddorion allweddol yn cynnwys asesu, ymgysylltu rhwng y dysgwr, rhieni ac ymarferwyr a chyd-ddealltwriaeth o ddilyniant trwy ddeialog broffesiynol. Noda Donaldson (2015, tud. 21) datganiadau’r dibenion yw hyrwyddo cydlyniad, dilyniant a llif mewn bwriadau dysgu. Golyga hyn bod gwybodaeth am ddatblygiadau dysgu yn bwysig oherwydd gall fod o gymorth i athrawon gyda disgyblion sy'n tanberfformio, fel Dewi.
Bydd cynnydd Dewi yn cael ei fesur a'i olrhain gan yr athro a'r cynorthwyydd trwy gymharu ei alluoedd cyn ac ar ôl y sesiynau ioga. Bydd ei rieni hefyd yn cymryd rhan a bydd eu hadborth wrth i'r wythnosau fynd heibio yn ddefnyddiol iawn wrth benderfynu pa mor llwyddiannus y mae'r hyfforddiant ioga yn gweithio. Bydd mesur galluoedd corfforol Dewi yn cynnwys asesu sut mae'n mynd ati i gerdded, rhedeg, bownsio a dal pêl cyn dechrau'r rhaglen trwy nodi ei symudiadau, osgo a chydbwysedd ym mhob un. Bydd lles emosiynol Dewi yn cael ei asesu trwy gadw golwg ar ei ymddygiad wrth ymgysylltu â disgyblion eraill a thrwy gwestiynu ei deimladau. Ystyrir y math yma o ddilyniant yn gontinwwm o soffistigedigrwydd cynyddol dros gyfnod o amser lle y caiff gwybodaeth bresennol ei hailystyried, gan Lywodraeth Cymru (2020). Ymhellach, dros yr wythnosau bydd yr athrawon yn nodi sut mae Dewi wedi llwyddo ac ar ôl cyfnod o 12 wythnos y bydd cymhariaeth arall yn cael ei gwneud. Mae adrodd cynnydd disgyblion yn hynod bwysig yn ôl Bailey a Guskey (2001) a byddai cyfarfodydd aml gyda rhieni Dewi yn fuddiol i rannu meddyliau a chynnydd i addasu neu wneud newidiadau i arfer pellach. 


Dadansoddi’r Ymyrraeth
 	Er mwyn dadansoddi’r ymyrraeth hon, creais ddadansoddiad SWOT (gweler atodiad 2), sef dull cynllunio strategol i werthuso cryfderau, gwendidau, cyfleoedd a bygythiadau sy’n ymwneud â phrosiect, (Verma, 2009, tud. 46). Trwy hyn, mae'n helpu i gydnabod ac adeiladu cynllun strategol i gyflawni nodau, gwella gweithrediadau a chadw'r ymyrraeth yn berthnasol i gefnogi cynnydd Dewi.
Yn gyntaf, mae’r ymyrraeth yn cynnig nifer o gryfderau gan gynnwys y cyflwyniad i bwnc newydd ac arbenigedd staff.  Bydd athro a chynorthwyydd dosbarth Dewi yn cael y wybodaeth a'r hyfforddiant angenrheidiol i gynnal y sesiynau ioga a bydd cyfle iddynt ddatblygu eu gwybodaeth. Prif fantais yr ymyrraeth hon yw'r help a'r anogaeth i ddiwallu anawsterau corfforol ac emosiynol Dewi. Esiampl o arfer da yn adroddiad Estyn (2019) yw ysgol sydd wedi mabwysiadu’r rhaglen 'Saib a Symud' sy'n strategaeth ymwybyddiaeth ofalgar a arloeswyd gan y cwmni Cymreig 'Gwylan’. Mae'n galluogi’r disgyblion a'r staff i gymryd ychydig o amser i fyfyrio ac ymlacio yn ystod y diwrnod prysur. Yn debyg i’r rhaglen, mae'r ymyrraeth hon yn gweithio yn yr un modd ynglŷn â thawelu'r meddwl a'r emosiynau, a phrofwyd bod y rhaglen yn llwyddiannus gan eu bod wedi gweld llai o ddisgyblion yr ysgol yn methu delio ag anawsterau emosiynol sy'n rhwystro dysgu effeithiol. Yn ogystal â hyn, mae'r ymyrraeth ioga yn cynnig strategaethau ychwanegol i gefnogi anghenion corfforol Dewi megis ei sgiliau echddygol bras a manwl. Dangosodd astudiaeth Folleto et al. (2016) sef rhaglen ioga 12 wythnos ar gyfer plant 6-8 oed, fod eu galluoedd modur a'u galluoedd corfforol wedi gwella ar ôl cwblhau'r rhaglen. Mae'n amlwg nad yw Dewi yn datblygu mor gyflym â phlant eraill gan ystyried ei rwystr yn ddilyniant, ond os yw'r rhaglen hon ar gael iddo trwy gydol ei addysg, bydd yn elwa'n aruthrol. Trwy ystyried y cyfleoedd, bydd Dewi yn cael profiadau gwell sy'n addas i'w gamau datblygu er mwyn iddo gyflawni. 
Un o’r anfanteision yw amseriad y sesiynau. Bydd y sesiynau yn cael eu cynnal yn yr ystafell ddosbarth yn ystod y boreau pan fydd y disgyblion eraill yn mynychu'r gwasanaeth. Golyga hyn na fydd Dewi yn bresennol yn y gwasanaeth dair gwaith yr wythnos. Wedi dweud hyn mae addysgu un i un yn rhyngweithiad o ansawdd uchel ble mae'r disgybl yn teimlo ei fod yn cael ei glywed a bod yr athro'n gallu mesur cynnydd a meistrolaeth y disgybl ar y pwnc. Cydnabydda Bleistein a Lewis (2014) cefnogaeth un i un fel y dull mwyaf effeithiol o hybu hyder plentyn a'i gefnogi i gyrraedd ei lawn botensial. Felly, ni fydd yr amser a ddefnyddir i gefnogi Dewi yn ystod y gwasanaeth yn cael ei wastraffu ac mae'n elwa o'r profiadau. Mater arall i’w hystyried yw pwysigrwydd paratoi ar gyfer y sesiynau, yn ôl Muijs a Reynolds (2017). Bydd yn rhaid i'r athro sy'n ei arwain ystyried lle a gofod yn yr ystafell ddosbarth a symud cadeiriau a byrddau er mwyn gallu cyflwyno'r ystumiau a'r estyniadau. Hefyd, mae offer yn ffactor pwysig i’w hystyried fel matiau ioga a phropiau.
Wrth ystyried bygythiadau’r ymyrraeth, y prif un yw ariannu’r hyfforddiant i addysgwyr. Mae'r rhaglen 'Ioga i Ysgolion' yn darparu cyrsiau a hyfforddiant i athrawon ond mae cost iddi. Mae’r gost yn cynnwys un diwrnod o hyfforddiant i athro a phecyn o adnoddau. At hyn, mae grant y gall yr ysgol gwneud cais amdano trwy elusen Grants4Schools (2021) i dalu cost hyfforddiant ac offer. Mae'n sylfaen elusennol ar gyfer sefydliadau addysgol sy'n ceisio cyllid i gefnogi unigolion o dan 18 oed sy'n byw gyda phroblem iechyd meddwl, anabledd corfforol neu mewn sefyllfa tlodi, trwy ddarparu cyfryngau chwaraeon ac addysg. Ar ôl y broses ymgeisio ac ar yr amod ei bod yn cael ei derbyn, bydd yr elusen yn ariannu'r hyfforddiant cyfan i'r staff a'r offer i Dewi barhau gyda’r rhaglen. 

Cred Ainscow (1999) y ffocws angenrheidiol ar gyfer plant ag anghenion dysgu ychwanegol yw sefydlu gweithdrefnau ar gyfer sicrhau cynnydd ac mae addysgu'r plant hyn yn gyfrifoldeb ac ymagwedd ysgol gyfan. Mae'r dull ysgol gyfan yn cynnwys nodi disgyblion sydd ddim yn cwrdd â'r cynnydd gofynnol a’u rhoi wrth wraidd y broses o wneud penderfyniadau a chynllunio. Mae hyn yn galluogi’r ysgol i ddarparu cydweithrediad rhwng gwasanaethau addysg, iechyd a gofal cymdeithasol i gefnogi pawb. Noda canllawiau Llywodraeth Cymru (2020) wrth gynllunio ar gyfer cynhwysiant disgybl, dylai ysgolion geisio dileu'r rhwystrau rhag dysgu a chyfranogi a all eithrio disgyblion ag anghenion dysgu ychwanegol. Hefyd, mae angen trefnu cynlluniau gweithredu fel y gellir defnyddio ymyriadau pwerus i ddiwallu'r angen cynyddol am ddisgyblion sydd angen cymorth ychwanegol. Mae'r ymagwedd hon yn helpu disgyblion fel Dewi trwy baratoi’r gefnogaeth angenrheidiol i lwyddo a pherfformio i’w botensial llawn.


Casgliad
Fel rhan o Gonfensiwn y Cenhedloedd Unedig ar Hawliau'r Plentyn (1989), dylai'r hawl i addysg fod ar gael i bob plentyn. Dywed yr erthygl y dylid cyfeirio addysg at ddatblygiad personoliaeth, talentau a galluoedd meddyliol a chorfforol y plentyn i'w lawn botensial. Mae'n hanfodol bod pob addysgwr ac ymarferydd yn ymroi i ddarparu'r safon orau o addysg i'r holl ddisgyblion, yn enwedig y rhai sydd angen cefnogaeth addysgol arbennig. Dylai ymyriadau a sefydliadau fod ar gael i bawb sydd angen cefnogaeth ychwanegol ac mae'r traethawd hwn wedi adlewyrchu’n feirniadol y rhesymau pam mae Dewi yn haeddu ac angen yr ymyrraeth ioga. Prif fuddion yr ymyrraeth hon yw'r cynnydd mewn datblygiad corfforol ac emosiynol i Dewi. Nodau'r ymyrraeth yw targedu ei anghenion corfforol fel sgiliau echddygol manwl a bras ac atgyfnerthu ei iechyd emosiynol ar gyfer cymdeithasu. Hefyd, mae'r ymyrraeth yn gofyn am adborth a chyfranogiad gan ei rieni sy'n eu cynnwys yn ei ddysgu a'i addysg. 
Yn bersonol, credaf y dylai pob plentyn gael mynediad at addysg sydd wedi'i chynllunio'n dda ac o ansawdd da ac y dylid gwneud addasiadau a newidiadau i ddarparu ar gyfer pob disgybl. Bwriadaf ddefnyddio'r cyfan rydw i wedi'i ddysgu trwy gydol y modiwl hwn a'i gymhwyso i'm gwybodaeth i drawsnewid fy addysgu er mwyn cwrdd â gofynion Statws Athro Cymwysedig (2009) fel athrawes y dyfodol.

Proffil Disgybl - Dewi Thomas

Dyma Dowi. Mae Dewi yn 7 miwydd oed ac mas'n disgybl hapus yn
‘Gosbarth Mrs Roes, ym miwyddyn 3. Mae Dewi yn unig blentyn ac yn
dathiu ei benbiwydd ym mis Aust.

Ary cyfan mae Dow yn mwynhau gwneud guaith dosbarth ac mae
bob amser yn anelu at gyfiawni caniyniadau gorau. Weltiau mag'n A
i chasl hfn anodd canolbwyntio yn ystod y tasgau syn cynmwys.

‘gwaith ymarferol. Maen ymddangos yn drysiyd pan ofyniir iddo

‘qymryd than mewn gwefthgareddau grip ac yn ystod y sesiynau

‘ymarfe corf a nid yw bob amser isiau cymryd than. Ma Mrs Rees yn poeni nad yw.
datbiygiad corforo ac emosiynol Dew o' un safon a1 gyfoodion ac nid ywi gwneud
ymdrech | gymdeithasis cymaint  nhw. Ma hn timlo nad yw wed cyflawni o botensial
lawn yn yrysgol. Er hyn, mas gan De deul cafogol sy awyddus i ol cynnig ar unrhyw
bth 2 ydd yn helpu el ddatblygiad | gyrraedd ef dargedau.

Cfathrebu a thyngweithi:

‘Gall Dewi siarad yn gyffyrddus gydati atiro.
Mae Dewi yn ymadangos yn bryderus wrih rynguweitio.
Weithiau mae Dewi yn gwrthod cymeyd than mewn gaith grép.
Nid yw Dewi yn ymaysyltu 3 disgybiion erallyn ami

Mae Dew yn mwyrhau e gumni e hun ar ard yr ysgol.

Mae gan Dewi ychydig o iindiau y gallsiarad 4 ar yr iar.

lechyd cymdeithasol, emosiynol a meddyiiol

« Mae Dewi yn dioddef rallod emosiynol wrth wynebu gweithgareddau a
thasgau cymdeithasol.
« Mae Devi yn teimio bryderus ac yn ddigalonus weitiau.
« Mae Dewi yn bwrw ymiaen 1 waith annibynnol yn hapus.
« Mae Devi yn teimion hwysiredig pan na all uneud thywbeth y galy plant
i wneud.

Datblygiad corfforol alneu synhwyraidd

‘Gall Dewi ddal beiro neu bensi.
Niall dynny inell syth.

‘Gall Dewi gerdded yn araf heb guympo.

Mae Dewi yn ami yn baglu newin cwympo wrih godir cyfymder neu redeg.
‘Gall Dew dafu pa  boltor byr

Ni all Dow ddal pél na bownsio pal.

Mae Dewi yn mwynhau reidio ei feic sydd & sadwyr|

Cryfderau Gwendidau Cyfleoedd Bygythiadau

Arbenigedd staff. *  Amseru’r sesiynau. *  Cynnwys rhieni. *  Cyllid ar gyfer
hyfforddiant ac
Sesiynau ioga *  Hyfforddi’r staff. «  Staff a disgyblion yn offer.
Ilywddiannus. dysgu sgiliau
* Paratoi ar gyfery newydd.
Ymrwymiad sesiynau.
disgyblion.
Help mewn
datblygiad

echddygol ac
emosiynol Dewi.




